**TEMA 8.** **INTEGRITATEA SCRIERII ACADEMICE**

**1.** **Principiul integrității - element esențial al activității de cercetare.**

**2. Acțiuni de încălcare a integrității scrierii academice.**

**3. Consecințele încălcării integrității scrierii academice.**

**1. Principiul integrității - element esențial al activității de cercetare.**

Trăim în era digitală, unde proprietatea intеlесtuală devine zi de zi mai importantă și mai valoroasă dесât proprietatea fizică, stând la baza dezvoltării unei есonomii bazate pe сunoaștеrе. În condițiile în care elementul сеntral în cadrul oricărei сеrсеtări științifice îl reprezintă responsabilitatea socială a сеrсеtătorului, atât față de felul cum își exercită activitatea, cât și față dе rеzultatеlе aсеstеia, în termeni de utilitate, valabilitate și bеnеfiсiu social, aplicarea principiilor etice în procesul de cercetare științifică nu mai poate fi tratată doar ca dorință, ci ca cerință fără compromis (cenzură morală).

În principiu, еtiсa asigură fiесarе сеtățеan că știința și tehnologia nu vor urma сăi pеriсuloasе din punct de vedere omеnеsс și social [13, p. 89]. Conform normelor internaționale și reglementărilor legale, orice cercetare, ca activitate de înalt prestigiu profesional, trebuie să respecte criteriile de etică a cercetării științifice. Regulile etice favorizează calitatea rezultatelor științifice [12, p. 97]. Codul de etic în cercetarea științifică are drept scop definirea cadrului etic și deontologic, astfel încât personalul de cercetare-dezvoltare să îndeplinească cu profesionalism, obiectivitate, rigurozitate, onestitate și loialitate atribuțiile care îi revin. Principiile etice ale cercetării sunt cele mai înalte standarde care orientează din punct de vedere moral activitatea cercetătorilor. Ele nu sunt reguli de conduită (care pot varia de la o instituție la alta), ci rеpеrе morale се impun o atitudine еtiсă subiectului cercetării față dе obiесtul сеrсеtat, și, mai ales, față dе rеzultatеlе obținute în urma procesului de cercetare.

**Principiile eticii cercetării științifice**, unanim recunoscute de către comunitatea academică [2, pp. 3-7] sunt:

**1.Principiul respectării demnității:**

„*Este moral să alegem acele căi de acțiune prin care să respectăm ființa umană ca valoare supremă în lumea naturală studiată de științe; aceasta înseamnă să nu o tratăm niciodată doar ca mijloc pentru a ne satisface interesele egoiste, ci întotdeauna ca scop suprem, dat fiind statutul său de ființă autonomă, adică de ființă rațională unică, aptă să își orienteze în mod decisiv comportamentul prin reguli pe care și le creează singură.*

*Trebuie totodată să adoptăm acele conduite în cercetare prin care să respectăm interesele animalelor de laborator, ca ființe capabile de suferință și de plăcere, în așa fel încât să le asigurăm „bunăstarea” înțeleasă ca funcționarea naturală a organismului lor.*

*Trebuie să respectăm toate ființele vii și să le protejăm în fața vătămărilor ce li se pot aduce în cursul cercetării, să asigurăm biodiversitatea, ele fiind sistemele cele mai valoroase din univers (etica ecologică).”*

(Definiție preluată din Codul de Etic al Cercetării)

**2. Principiul binefacerii:**

„*Cercetătorii au obligația să aleagă acele căi de acțiune prin care să evite facerea răului și să promoveze acele interese care sunt importante și legitime punând în balanță beneficiile, daunele și riscurile în vederea obținerii celui mai mare beneficiu net pentru toți cei implicați, tratați în mod imparțial. Principul precauției obligă cercetătorii să ia în considerare chiar și cele mai mici riscuri posibile, mai ales atunci când consecințele lor pot fi grave și să evite facerea acțiunii*.*.”*

(Definiție preluată din Codul de Etic al Cercetării)

**3. Principiul dreptății:**

„*Trebuie să distribuim echitabil (nepărtinitor) resursele cercetării și beneficiile ei, să nu discriminăm persoanele care participă la cercetare sau care sunt subiecții acesteia, să le apreciem diferențiat, în funcție de nevoi, contribuție și responsabilitate, ținând cont de resursele disponibile*.*”*

(Definiție preluată din Codul de Etic al Cercetării)

**4. Principiul vulnerabilității:**

„*Este moral să avem o grijă specială față de cei vulnerabili (ființe umane, animale), adică de cei a căror autonomie, demnitate sau integritate este posibil să fie amenințate prin distrugere sau limitare.*

*Principiul se extinde asupra oricărui sistem viu (plante, animale, ecosisteme) în sensul protejării integrității fizice și psihice și a capacității lor de perpetuare.*

*Acest principiu devine, în contextul prezentului cod, acela de protecție a viului format din sisteme vulnerabile. El compensează cazurile cu autonomie limitată*.*”*

(Definiție preluată din Codul de Etic al Cercetării)

**5. Principiul integrității:**

Pentru a asigura realizarea unei сеrсеtări responsabile, fiece cercetător trebuie să dea dovadă de integritate științifică, еtiсă și conduită profesională. Сonсеptul dе integritate aplicat în domeniul сеrсеtării științifiсе denotă probitatea intеlесtuală, utilizarea riguroasă a resurselor destinate căutărilor și abținerea dе a se plasa într-o situație dе сonfliсt dе intеrеsе [1, pp. 126-127]. Conform *Ghidului de integritate în cercetarea științifică (2020*, elaborat de Consiliul Național de Etică a Cercetării Științifice, Dezvoltării Tehnologice și Inovării (CNECSDTI) din România, integritatea în cercetarea științifică se asigură prin respectarea celor patru valori: onestitate, responsabilitate, verificabilitate și validitate a cunoașterii. „Un deficit de onestitate atrage după sine și o integritate redusă sub aspectul responsabilizării, verificabilității și al asigurării unei cunoașteri valide” [5, pp. 4]. Pentru a preveni astfel de situații, trebuie asigurată cooperarea mai multor cercetători competenți în cadrul aceluiași proces de cercetare. Aceasta permite schimbul de idei și identificarea unor soluții optime, criticile reciproce și evitarea încălcărilor standardelor de calitate, verificarea reciprocă a rezultatelor și prevenirea erorilor și omisiunilor. Altfel spus, cooperarea și colegialitatea în grupurile de cercetare științifică reprezintă un mecanism de protecție faţă de fraudă, asigurând transparența și calitatea rezultatelor și, drept rezultat, creșterea valorii și originalității produselor științifice.

Dr. Toni Gibea, expert în etica cercetării în cadrul Comisiei de Etică a Cercetării, Universitatea din București, evidențiază faptul că „fabricarea sau falsificarea datelor de laborator, interpretarea intenționat eronată a dovezilor empirice, raportarea trunchiată a unor date, utilizarea banilor destinați cercetării în alte scopuri, colaborarea cu parteneri care nu au competența necesară pentru a desfășura activitățile de cercetare din proiect, sunt strict interzise”[14, p. 73], deoarece cercetătorii care recurg la astfel de comportamente încalcă în mod direct principiul integrității, care este definit astfel:

„Trebuie să alegem acele căi de acțiune prin care să protejăm de orice ingerință externă valorile și credințele (religioase, morale, politice, filosofice etc.) prin care indivizii umani (cercetători și participanți la cercetare) sau instituțiile privite, ca entități morale, își identifică felul lor esențial de a fi sau a munci și care, dacă sunt afectate, pun în pericol identitatea acestora.*”*

(Definiție preluată din Codul de Etic al Cercetării)

Așadar, integritatea cercetătorului științific se referă la valorile onestității și corectitudinii intelectuale, responsabilității și încrederii care trebuie să guverneze întreaga sa activitatea și care nu trebuie tulburate de nici o intervenție externă. De asemenea, integritatea profesională presupune imparțialitatea, transparența și respectarea proprietății intelectuale în activitățile de cercetare. Reieșind de aici, în activitatea desfășurată, cercetătorul trebuie să se asigure că:

* raportează onest datele și rezultatele obținute, metodele și procedurile aplicate în cercetare;
* asigură caracterul deschis al metodelor, datelor, rezultatelor, instrumentelor, resurselor, fără a încălca regula confidențialității;
* susține cooperarea cu alți cercetători profesioniști și recunoaște contribuția acestora la rezultatele cercetării;
* este onest cu colegii, finanțatorii proiectelor de cercetare și publicul;
* nu se angajează în activități care îi depășesc competențele;
* este obiectiv și exigent în aprecierea, atât a muncii proprii, cât și a celorlalți;
* nu își însușește rezultatele altora, chiar dacă a contribuit parțial la producerea lor;
* nu împiedică publicarea oricăror rezultate obținute prin eforturi comune [2, pp. 5-6].

Dezvoltarea și consolidarea unei culturi a integrității academice, precum și instruirea viitorilor cercetători privind respectarea principiilor etice în cercetarea științifică reprezintă o misiune deosebit de importantă a instituțiilor de învățământ superior. Drept rezultat, o conduită onestă a tuturor membrilor comunității academice contribuie nu numai la prestigiului universității, ci și la imaginea întregului sistem de învățământ.

**2. Acțiuni de încălcare a integrității scrierii academice.**

Membrii comunității academice (studenți, cadre didactice, cercetători științifici) folosesc scrierea academică pentru a transmite idei argumentate și a se angaja în conversații academice. Deși, când ne referim la integritate academică, accentul se pune, de regulă, pe valorile și principiile morale ce ghidează comportamentul și activitatea cadrelor universitare în toate aspectele practicii lor, de fapt fenomenul este mult mai complex, fiind un indicator și al *conduitei morale* a studenților, în special în legătură cu frauda academică. Astfel, pe de o parte avem integritatea academică, care reprezintă, o alegere personală de a fi onest cu sine și cu ceilalți și de a și de a-și asuma responsabilitatea pentru acțiunile comise, iar pe de altă parte, avem necinstea academică, ce se manifestă prin diverse acțiuni înșelătoare și frauduloase, cum ar fi: *trișare, înșelăciune și plagiat*. Psiholoaga română, Livia Durac, definește *trișarea* ca „orice încercare înșelătoare sau frauduloasă la care apelează persoana, pentru a se sustrage de la reguli, standarde, practici, obiceiuri și norme, cu scopul de a obține un avantaj necuvenit, sau pentru a proteja pe cineva care a făcut acest lucru” [7, p. 34]. Acțiuni de trișare pot fi:

* utilizarea de materiale neautorizate (copiuțe, conspecte, cărți, accesarea site-urilor prin intermediul telefonului sau calculatorului) în timpul unei probe de evaluare;
* schimbul de informații între studenți (furnizarea sau primirea răspunsurilor) în timpul unei probe de evaluare desfășurate într-o sală de clasă sau online;
* folosirea telefonului sau a altor mijloace electronice (căști) pentru a copia la un examen;

De asemenea, se atestă deficit de integritate și în activitatea de cercetare a studenților, care se poate manifesta sub diferite forme, cum ar fi:

- luarea cuvintelor sau a ideilor altcuiva, prezentându-le ca fiind proprii (plagiat) în elaborarea temelor/referatelor de cercetare;

- parafrazarea ideilor fără indicarea detaliată a surselor acestora;

- achiziționarea lucrărilor/proiectelor de cercetare de pe site-uri specializate și asumarea acestor lucrări ca fiind contribuții proprii;

- asumarea frauduloasă a ideilor/datelor din proiecte de cercetarea ale altor colegi, prin modificarea neesențială a acestora;

- preluarea, cu sau fără permisiunea autorului, a unei lucrări de cercetare şi prezentarea acesteia ca fiind contribuție proprie;

- folosirea de mijloace nelegale sau nelegitime pentru colectarea de date in activitatea de cercetare;

- prezentare unor date false sau interpretate greșit pentru susținerea anumitor concluzii.

Jurnalista română de investigație, Emilia Șercan definește *înșelăciunea academică* ca fiind „fraudarea, păcălirea sau lipsa de corectitudine în spațiul academic, cu scopul de a obține o notă de trecere sau o notă mai mare sau pentru a realiza numărul de prezențe obligatorii” [17, p. 17]. Reieșind de aici, distingem următoarele forme de înșelăciune:

- folosirea de scuze mincinoase pentru a motiva întârzierea sau lipsa de la cursuri, seminarii sau probele de evaluare;

- notarea prezențelor pentru colegi absenți;

- susținerea unei probe de evaluare în locul unui coleg sau scrierea unei lucrări pentru un alt cursant („uzurparea identității”);

* prezentarea aceleiași lucrări (eseu, referat, experiment de laborator etc., cu mici modificări privind foaia de titlu sau conținut) la alte cursuri, sau în încercările ulterioare de a promova un curs, sau în mod repetat de studenți din ani diferiți de studiu.
* difuzarea sau primirea neautorizată a testelor de evaluare sau a cheilor de răspuns în formă scrisă sau digitală.

În ceea ce privește fenomenul plagiatului în mediul studențesc, „există mai multe niveluri de intensitate ale acestuia” [16, p. 40]:

a. *Frauda*: copierea unei întregi lucrări, adăugându-i o noua introducere şi o concluzie;

b. *Plagiat substanțial*: preluarea consistentă a informațiilor dintr-un material, fără a indica, cu ghilimele sau prin citarea surselor bibliografice;

c. *Plagiat întâmplător*: Preluare sau copiere parțială, parafrazarea fără indicarea sursei;

d. *Auto-plagiatul:* refolosirea unor lucrări sau idei din cadrul acestora, lucrări ce au făcut deja obiectul publicării.

Totuși, riscul apariției unor manifestări de conduită incorectă (imorală), privind scrierea academică, nu este specific doar studenților, în calitate de viitori specialiști și tineri cercetători, dar și cadrelor didactice și cercetătorilor științifici consacrați. Aceasta vulnerabilitate este determinată de caracteristicile domeniului cercetării științifice:

* cercetarea științifică este o activitate de *mare complexitate* care înaintează *criterii de performanță dificile* de atins și menținut în condițiile societății cunoașterii tot mai *competitive*. Drept rezultat, desfășurarea cu succes a unor proiecte de cercetare, respectând pe de o parte *standarde de calitate și termenele temporale,* iar pe de altă parte *principiul binelui comun*, pune la grea încercare onestitatea cercetătorilor științifici;
* cercetarea științifică este un domeniu de *mare profitabilitate*. Lupta pentru finanțarea cercetării este crâncenă și nu întotdeauna reușește să facă față tentației machiavelice de a face apel la mijloace imorale: cumătrism, conflict de interese, trafic de influență, abuz de serviciu și corupție.
* personalitatea unor cercetători marcată de ambiții și orgolii excesive, precum și de labilitate morală, face ca aceștia să exagereze numărul, caracterul inovativ și valoarea lucrărilor științifice realizate anterior, doar pentru a mări șansele de accesare a fondurilor de finanțare.

Așadar, se disting două noțiuni antonime: “buna conduită” (bunele practici) și “conduita incorectă” (relele practici) în care se include și frauda. Conduita imorală în cercetare înseamnă implicarea în orice activități care se abat de la regulile bunei conduite în cercetare, a intenționa sau a înfăptui înșelăciune în oricare moment al cercetării sau acte de:

- *fabricare de date* – inventarea, crearea, confecționarea sau suplimentarea rezultatelor unei cercetări (date calitative sau cantitative, observații), în condițiile în care aceste rezultate nu au existat/nu au fost acumulate în cercetare;

- *falsificare a rezultatelor* – **a.** transformarea sau omiterea selectivă a unor rezultate ale cercetării (date calitative sau cantitative, observații) în vederea atingerii scopului cercetării, confirmării ipotezei de lucru, demonstrarea unor corelații; **b.** indicarea incompletă/incorectă a metodelor și mijloacelor de investigație aplicate în cercetare, astfel încât experimentul prezentat să nu poată fi reprodus; **c.** modificarea neonestă a imaginilor, prin deformarea informației reale, fie în sensul pierderii unor date, fie în sensul accentuării/suplimentării unor date,

- *plagiat* – **a.** însușirea preluarea, copierea totală sau parțială a ideilor unui autor și prezentarea acestora ca fiind proprii; **b.** utilizarea ideilor sau lucrărilor care aparțin unui altui autor fără a indica/credita sursa originală; **c.** prezentarea unor idei deja creditate prin publicare ca fiind idei noi, originale; **d.** omiterea ghilimelelor pentru a indica preluarea unui citat; **e.** modificarea cuvintelor într-o propoziție, păstrând structura propoziției dintr-o sursă, fără a menționa sursa.

- *publicații duble/suprapuse* – **a.** trimiterea duplicată a unui manuscris pentru publicare, și drept urmare, posibilitatea ca mai multe jurnale să realizeze, fără să știe și fără să fie necesar, procesul de *evaluare inter pares* (*peer-review* – evaluarea textului de către experți independenți din domeniu, identitatea atât a autorilor, cât și cea a revizorilor fiind ascunse), să editeze și să publice același articol, cu revendicarea consecutivă a drepturilor de publicare; **b.** prezentarea unui set determinat de date experimentale în mai multe lucrări științifice, comunicate public simultan/succesiv în timp, fără a menționa acest lucru în lucrările respective.

- *citarea excesiva* lucrărilor științifice proprii, comunicate anterior sau citarea în lucrările științifice proprii, a unor referințe bibliografice de importanță periferică sau chiar neconsultate.

De asemenea, potrivit Codului de Etică în Cercetare al Universității din București, conduita imorală include „utilizarea neautorizată, intenționată sau imprudentă, divulgarea, distrugerea sau deteriorarea oricărei proprietăți a altui cercetător, inclusiv aparate, materiale, scrieri, date, hardware sau software, sau orice alte substanțe ori dispozitive, indiferent dacă fac parte din cercetare sau dacă sunt rezultatul acesteia” [2, p. 8].

La moment, numărul cazurilor de plagiat depășește numărul celorlalte acte de conduită imorală (falsificarea/fabricarea datelor, publicații duble etc.) și acest lucru fără a lua în considerare lucrările scrise ale studenților. Aceasta se datorează fenomenului globalizării și digitalizării, când internetul, considerat, mai ales de către tineri, ca fiind Cartea Cărților, face posibilă extinderea plagiatului din surse tipărite la fenomenul, atât a plagiatului online(*plagiarism*), cât și a copiatului online. Astfel, dezvoltarea societății informaționale și a mass-media generează, prin abundența și accesibilitatea informației, ușurința de a copia, modifica, partaja și disemina conținuturi preluate de pe web. Drept rezultat, asistăm astăzi la confruntarea dintre *cultura cititului* și *cultura „copy-paste”*, fără măcar a supune analizei informația preluată. De asemenea, tot mai mult se practică *plagiatorismul* [18, p. 282]care se referă la „arta pe care unii o întrebuințează cu multă îndemânare, de a deghiza tot felul de discursuri, compuse de ei sau ieșite de sub o pană străină, astfel încât autorul însuși să nu-și poată recunoaște propria lucrare, propriul său stil și fondul operei sale, arătând prin asta cât de bine va fi fost deghizat întregul” [9, p. 51].

În general, plagiatul este definit ca fiind: „opera literară, științifică sau artistică a altuia, însușită integral sau parțial de cineva și prezentată drept creație proprie”; „imitația frauduloasă a unei opere străine” sau „o reproducere parțială, neautorizată a unei opere, o formă de contrafacere a operei originale” [15, p. 25], însușirea ideilor, metodelor, procedurilor, tehnologiilor, rezultatelor sau textelor unei alte persoane, indiferent de calea prin care acestea au fost obținute, prezentându-le drept creație proprie. Etimologia cuvântului *plagiat* provine din latinescul *plagiarus* al cărui sens inițial era de „răpitor, seducător sau tâlhar”, cuvânt care a intrat mai apoi în limba engleză sub forma *plagiary,* cu înțelesul de persoană care ia în mod abuziv cuvintele sau ideile altuia [11, pp. 471-488]. Indiferent de *tipul autorului real* (o persoană sau mai multe persoane, o organizație sau mai multe organizații, inclusiv o comunitate de contributori) și de *forma de publicare* (anonimă, sub pseudonim sau sub nume real), preluarea creației acestuia fără specificarea corectă a sursei reprezintă plagiat [6, p. 14].

Cercetarea științifică implică analiza activității cercetătorilor precedenți, astfel încât este obligatorie referirea la munca lor. Acest lucru presupune citarea sursei. Elena Ungureanu, doctor habilitat în filologie, cercetător științific superior la Institutul de Dezvoltare a Societății Informaționale, reiterează că în textul științific (teze ale comunicării științifice, comunicare, articol științific, teză de licență, master, doctor (habilitat), monografie), „citatele și referințele reprezintă expresia cea mai clară a relațiilor intertextuale (adică dintre texte)”. În condițiile în care seducția de a plagia este extrem de mare, actualii, dar și viitorii cercetători – trebuie să se familiarizeze și responsabilizeze, atât cu principiile etice ale cercetării științifice, cât și cu normele redactării textelor, având ca imperativ, respectarea proprietății intelectuale. În acest sens, Elena Ungureanu, evidențiază importanța respectării celor „10 reguli de citare” , altfel spus, de evitare a plagiatului, înaintate de marele semiotician italian, Umberto Eco [8], pe care le reformulează și aplică, „printr-o extensiune, și asupra spațiului virtual” [18, p. 283-285]:

*„Proba cea mai sigură o veţi avea atunci când veţi reuşi să parafrazaţi textul fără a-l avea sub ochi. Va însemna nu numai că nu l-aţi copiat, dar că l-aţi şi înţeles.”*

*(U. Eco)*

„Regula 1 – *Fragmentele-obiect de analiză interpretativă sunt citate cu o rezonabilă amploare.* Dacă ați identificat o sursă foarte bună care consună cu ideile pe care intenționați să le promovați– abțineți-vă să o citați de la un capăt la celălalt. Recunoașteți că v-a luat-o înainte.

Regula 2 – *Textele din literatura critică sunt citate numai când autoritatea lor se coroborează cu ori confirmă o afirmație a noastră.* Textele online reprezentând literatura critică nu se deosebesc de cele publicate în format hârtie decât prin faptul că sunt reflecții mai noi, mai „proaspete”, mai conectate cu tehnologiile informaționale.

Regula 3 *– Citatul presupune să se împărtășească ideea autorului citat sau cel puțin ca fragmentul să nu fi e precedat și urmat de expresii critice*. Recurgeți la citate care pun în valoare opinii rezistente, nu generalități.

Regula 4 – *Din orice citat (online) trebuie să reiasă limpede autorul și sursa tipărită ori manuscrisă* (în mod obligatoriu – linkul-adresa și data vizitării/accesării).

Regula 5 – *De preferință, trimiterile de surse primare trebuie făcute la ediția critică sau la ediția cea mai acreditată*. Trimiterile la surse (online) trebuie făcute mai ales la materialele cu factor de impact mai mare. A nu comite și a nu perpetua în greșeala de a cita surse deja plagiate.

Regula 6 – *(În cazul operelor literare), când se studiază un autor străin citatele trebuie să fie în limba originală.* În atare cazuri, poate fi mai mult ori mai puțin util ca citatul să fie urmat în paranteză sau în notă de traducere. Utilizați cu mai multă siguranță site-urile cu texte (literare) postate în format electronic, dar mergeți la surse de încredere – indicați însă neapărat adresa. Asemenea texte nu sunt, de obicei, mutilate.

Regula 7 – *Trimiterea la autor și la operă trebuie să fie clară, adică nu trebuie ghicită, nu trebuie dedusă, nu trebuie trunchiată* ș.a.m.d. E o formă de respect față de cei care le-au elaborat.

Regula 8 – *Atunci când un citat nu depășește două-trei rânduri se poate insera în corpul unui paragraf între ghilimele. Atunci când însă citatul este mai lung e mai bine a-l pune cu un spațiu mai înăuntrul paginii*.

Regula 9 – *Citatele trebuie să fie fidele*. În primul rând, trebuie transcrise cuvintele așa cum sunt. În al doilea rând, nu trebuie eliminate părți ale textului fără a marca acest lucru. Dacă e imposibil, recurgeți la parafrază sau aluzie – e mai dificil, dar vă scutește de mulțimea semnelor de punctuație, care și așa vă dau bătaie de cap.

Regula 10 – A cita este ca și cum ai depune mărturie într-un proces. Trebuie să fiți totdeauna în măsură să reperați martorii și să demonstrați că sunt credibili. De aceea *referința trebuie să fie exactă și punctuală* (nu se citează un autor fără a spune în ce carte și în ce pagină) și trebuie să poată fi controlabilă de către oricine” [8, p. 170]. În format online, ar putea fi controlabilă doar prin link (apertura care permite deschiderea și intrarea în (hyper)textul Internetului) – iată încă o corespondență/asociere perfectă cu limbajul.”

Astfel, prin *citarea surselor*, cercetătorul dă dovadă de integritate și respect față de proprietatea intelectuală a autorilor analizați, ale căror idei reprezintă suportul intelectual pentru analizele și concluziile originale proprii. O modalitate alternativă prin care se evită plagiatul este *parafrazarea*, care „implică trei pași esențiali de restructurare a expresiei originale, reformularea și schimbarea cuvintelor cu sinonimele lor și, în final, recunoașterea sursei originale” [7, p. 42]. O atenție sporită, în acest caz, trebuie acordată noțiunilor, conceptelor, termenilor utilizați în exprimarea originală, care nu pot fi înlocuiți cu sinonimele lor. De asemenea, pentru ca parafrazarea să nu poată fi considerată drept plagiat, trebuie citate corect sursele. Mai mult decât atât, introducerea în textul științific a unor citări false, chiar dacă textul a fost parafrazat corespunzător, este calificată, de asemenea, ca plagiat.

**3. Consecințele încălcării integrității scrierii academice.**

Toți membrii comunității academice, (studenți, cadre didactice, cercetători, manageri, etc.) trebuie să conștientizeze că încălcarea integrității scrierii academice, precum și toleranța față de abateri, are consecințe:

- atât asupra *reputației personale*, manifestate prin devalorizarea statutului cadrelor didactice și al absolvenților de învățământ superior, inclusiv a deținătorilor titlurilor de doctor,

- cât și (dar, mai ales) asupra *reputației instituționale,* manifestate prin deprecierea, în timp, a calității învățământului superior și a imaginii universității respective în societate.

În condițiile în care, la nivel de universități, nu există un mecanism bine consolidat de abordare, prevenire și sancționare a cazurilor de lipsa de onestitate, inclusiv în activitatea de cercetare a studenților, un rol esențial îl au cadrele didactice, care trebuie să aprecieze gravitatea încălcărilor, luând în considerare parcursul academic al „făptașilor”. Ulterior, cadrul didactic, prin intermediul instrumentelor de evaluare pe care le are la dispoziție, urmează să sancționeze studentul, fie prin scăderea notei acordate pentru elaborarea materialului în cauză, fie prin solicitarea de a reface materialul. În dependență de gravitatea încălcării, managerii universitari pot atenționa studenții, ce au dat dovadă de lipsă de integritate academică, despre posibilitatea aplicării de sancțiuni disciplinare, ce pot culmina cu exmatricularea din respectiva instituție de învățământ superior.

**Potrivit legislației naționale, sancțiunile aplicabile pentru comiterea actului de plagiat sunt următoarele:**

1. **Răspunderea civilă:**- achitarea unei despăgubiri de la 500 până la 500.000 lei pentru fiecare drept încălcat; - repararea prejudiciului moral;
2. **Răspunderea contravențională:**- achitarea unei amenzi de la 4.000 până la 12.500 lei
3. **Răspunderea penală: Articolul 185 din** **Codul Penal al Republicii Moldova Nr.985 din 18.04.2002 specifică practicile de încălcare a dreptului de autor şi a drepturilor conexe și sancțiunile aplicabile, după cum urmează** [3]**:**

            „(*1) Însușirea dreptului la paternitate (plagiatul) sau altă violare a dreptului de autor şi/sau a drepturilor conexe, dacă valoarea drepturilor violate sau valoarea exemplarului licențiat de operă, de program de computer, de bază de date, de interpretare, de fonogramă, de emisiune, care formează obiectul dreptului de autor sau al drepturilor conexe, este de proporții mari, aceasta fiind săvârșită prin:*

*a) reproducerea integrală sau parțială, modificarea sub orice formă a obiectului protejat de dreptul de autor sau de drepturile conexe;*

*b) comercializarea, închirierea, importarea, exportarea, transportarea, depozitarea sau publicarea obiectului protejat de dreptul de autor sau de drepturile conexe;*

*c) comunicarea publică a unei opere cinematografice sau a unei opere audiovizuale pe cale radioelectrică sau prin cablu în regim interactiv, inclusiv prin Internet ori prin alt procedeu similar;*

*d) demonstrarea publică a originalului sau a unui exemplar de operă;*

*e) interpretarea publică a operei sau a fonogramei;*

*f) transmiterea simultană sau retransmiterea operei, fonogramei, interpretării sau emisiunii pe cale radioelectrică sau prin cablu, prin alt procedeu similar ori în localurile unde intrarea este cu plată;*

*g) fixarea pe suport material a operei audiovizuale, emisiunii sau interpretării în săli de concerte, cinematografe, precum şi în alt loc public, fără acordul titularului de drepturi asupra operei, emisiunii sau interpretării;*

*h) permiterea accesului public la bazele de date din computer care conțin sau constituie opere protejate de dreptul de autor;*

*i) traducerea, publicarea în culegeri, adaptarea sau transformarea operei, precum şi prelucrarea, aranjamentul acesteia,*

*se pedepsește cu amendă în mărime de la 800 la 1000 unități convenționale sau cu muncă neremunerată în folosul comunității de la 180 la 240 de ore, iar persoana juridică se pedepsește cu amendă în mărime de la 2000 la 4000 unități convenționale cu privarea de dreptul de a exercita o anumită activitate pe un termen de la 1 la 5 ani”.*

De asemenea, pe parcursul timpului, au fost elaborate și aplicate algoritme de prevenire și combatere a comportamentului științific neadecvat, atât la etapa de cercetare și scriere, cât și la cea de publicare:

1. ***La nivel instituțional***

În alte ţări, spre exemplu, plagiatul studențesc este sever pedepsit. La înscriere, studenții semnează un contract de non-plagiat, în care li se explică ce este plagiatul, care sunt modalitățile de citare din surse Web şi care sunt sancțiunile aplicabile. În Franța, de exemplu, există cursuri obligatorii despre normele scrierii academice, fiind predate inclusiv metode de a căuta şi folosi onest informația științifică de pe Internet (baze de date, reviste online).

Pentru a maximiza eficiența acestor bune practici, ar fi oportună, la nivel de universitate, obligativitatea testării cu softuri antiplagiat a tuturor referatelor, eseurilor, tezelor, comunicărilor, articolelor, lucrărilor de an, de licență, redactate de către studenți și anexarea raportului de similitudini în procesul de evaluare.

De asemenea, Comisia de Etică Universitară are obligația să analizeze situațiile de comportament științific neadecvat sau publicații suprapuse, semnalate prin sesizări sau reclamații și de a aplica sancțiuni, în funcție de gravitatea încălcării.

**În ceea ce privește studiile de doctorat, conform Hotărârii Guvernului Republicii Moldova Nr.1007 din 10.12.2014 pentru aprobarea Regulamentului privind organizarea studiilor superioare de doctorat, ciclul III, sunt prevăzute următoarele modalități de prevenire și sancționare a conduitei neoneste practicate în perioada de cercetare doctorală** [10]**:**

* **art. 167: *„****În urma identificării unor încălcări ale bunei conduite în cercetare-dezvoltare – inclusiv plagierea rezultatelor sau publicațiilor altor autori, confecționarea de rezultate ori înlocuirea rezultatelor cu date fictive – în timpul evaluării tezei de către conducătorul de doctorat sau de comisia de îndrumare,* ***acordul de susținere publică nu se obține, iar studentul este exmatriculat****”.*

*-* art. 176: *„În cazul în care un membru al comisiei de doctorat identifică în cadrul procesului de evaluare a tezei, atât anterior susținerii publice, cât și în timpul acesteia, abateri grave de la buna conduită în cercetarea științifică și activitatea universitară, inclusiv plagierea rezultatelor sau publicațiilor altor autori, confecționarea de rezultate ori înlocuirea rezultatelor cu date fictive, membrul comisiei de doctorat este obligat să ia următoarele masuri:*

a) *sa sesizeze comisia de etică a instituției de învățământ superior în care este înmatriculat studentul-doctorand și comisia de etică a instituției în care este angajat conducătorul de doctorat pentru analiza și soluționarea cazului”;*

*b) să notifice abaterea tuturor membrilor comisiei de doctorat și să propună acordarea* ***calificativului „Nesatisfăcător”*** *în cazul în care abaterea a fost constatată în timpul susținerii publice a tezei de doctorat.*

*-* art. 182: *„În cazul constatării nerespectării standardelor de calitate sau de etică profesională, inclusiv în cazul constatării plagiatului, în baza unui raport întocmit asupra cazului de către autoritatea națională abilitată pentru confirmarea titlurilor științifice și a hotărârii Consiliului de anulare a deciziei de validare, precum și în urma evaluării de către propriile structuri instituționale, rectorul instituției care a înmatriculat studentul-doctorand poate lua decizia administrativă de revocare a acordării titlului științific de doctor și de anulare a diplomei de doctor, în cazul în care aceasta a fost eliberată, indiferent de data constatării încălcării săvârșite”.*

*2.* ***La nivelul jurnalelor***

Orice politica editorială are ca scop protejarea prestigiului revistei/jurnalului și promovarea unei culturi a onestității, corectitudinii și acurateței creației științifice. În acest sens, autorii sunt responsabilizați să își asume, prin declarație, (semnată de către autorul corespondent), faptul că lucrarea propusă spre publicare este:

1. originală;
2. nu este trimisă concomitent pentru evaluare către un alt jurnal;
3. rezultatele nu au fost publicate parțial sau integral anterior.

Editorul jurnalului solicită retragerea unui articolul dacă este dovedită compromiterea integrității cercetării (prin acte de plagiat, fabricare de date, falsificarea rezultatelor etc.). În acest sens, acesta inițiază proceduri de verificare, în conformitate cu algoritmul recomandat de COPE [4] (Committee on Publication Ethic – Comisia de Etica Publicării), care indică clar modul în care pot fi abordate problemele etice pentru manuscrisele trimise spre publicare, în fazele editoriale, dar și după publicarea acestora.

În cazul în care autorul/autorii trimit(e) același manuscris spre publicare, simultan, în două reviste, manuscrisul va fi respins dacă, înainte de finalizarea procesului de evaluare inter pares (peer-review) se depistează că același manuscris a fost publicat de o altă revistă. Dacă totuși dubla publicație a avut loc, articolul va fi retras de ambele reviste, fără aprobarea autorului neonest.

Articolele retrase sunt însoțite de o notă informativă, cu caracter public, care explică motivul retragerii. În consecință, retragerea unui articol compromite imaginea autorului/autorilor în comunitatea științifică, având implicații negative și asupra credibilității, atât a lucrărilor anterioare, cât și asupra celor ce urmează să apară.

Așadar, scrierea lucrărilor științifice înaintează ca cerință, nu doar аcurаtețe și claritate în formularea ideilor și selectarea metodelor de cercetare, precizie în redactarea textului, dar și respectarea regulilor de citare а surselor, recunoașterea onestă a contribuției altor cercetători și responsabilitate în raport cu rezultatele obținute. În condițiile în care cercetătorii își desfășoară activitatea în limita unor constrângeri, (obținerea finanțărilor, concurența, nu mereu meritocratică, în procesul de аvаnsаre în carieră; dorința de a fi recunoscut și apreciat), este necesar ca aceștia să-și consolideze verticalitatea și rezistența morală încă perioada anilor de studii. Fiind educați în spiritul obiectivității, imparțialității și onestității științifice, studenții, în calitate de viitori cercetători, conștientizează importanța eticii ca parte integrantă a cercetării și ca criteriu al excelenței în cercetare. Promovarea principiilor de integritatea academică, precum și cultivarea onoarei, încrederii, corectitudinii, loialității, toleranței și respectului, are ca finalitate formarea unor comportamente oneste și responsabile, pe care studenții să le adopte ulterior și în viața de zi cu zi.

**Bibliografie:**

Codreaunu, O., Codreanu, T.-M. *Comportamentul etic în elaborarea unei cercetări*. În: Intelectus 1-2, 2021, pp. 124-129; Disponibil la adresa: <https://agepi.gov.md/ro/intellectus/intellectus-1-2-2021> (accesat 13.05.23).

Codul de Etică în Cercetare. Universitatea din București. 2017. Disponibil la adresa: <https://cometc.unibuc.ro/wp-content/uploads/2018/10/Codul-de-etic%C4%83-a-cercet%C4%83rii-03.2017.pdf> (accesat 10.03.23).

**Codul Penal al Republicii Moldova Nr.985 din 18.04.2002.** Publicat : 14-04-2009 în Monitorul Oficial Nr. 72-74 art. 195

COPE. *All Flowcharts.* Available at: <https://publicationethics.org/resources/flowcharts-new/translations>(Accessed: 22.08.23).

Consiliul Naţional de Etică a Cercetării Ştiinţifice, Dezvoltării Tehnologice şi Inovării, Ministerul Educației și Cercetării. *Ghid de Integritate în Cercetarea Științifică.* București, 12 noiembrie 2020, Disponibil la adresa: <https://www.old.research.gov.ro/uploads/sistemul-de-cercetare/organisme-consultative/cnecsdti/2020/ghid-integritate-in-cercetarea-stiintifica-cne-2020.pdf> (accesat 12.06.23)

Dincă, G. *Curs de scriere academică. Suport de curs.* Brașov: Universitatea Transilvania din Brașov, 2018.

Durac, L. *Suport de curs la disciplina Etică și integritate academică.* 2021-2022. Disponibil la adresa: <http://www.upa.ro/wp-content/uploads/2022/03/Etica-si-integritate-academica.pdf> (accesat 18.08.23).

Eco, U. *Cum se face o teză de licenţă. Disciplinele umaniste*. Pontica, 2000

Hennig, J-L. *Apologia plagiatului.* Colecţia „Demonul teoriei”. Bucureşti: ART, 2009

**Hotărâre Nr.1007 din 10.12.2014 pentru aprobarea Regulamentului privind organizarea studiilor superioare de doctorat, ciclul III,** Publicat : 26-12-2014 în Monitorul Oficial Nr. 386-396 art. 1101

Park, C. *In Other (People’s) Words: plagiarism by university students – literature and lessons.* In: Assessment & Evaluation in Higher Education, 28(5), pp. 471-488.

Popa, M. *Еvaluarеa raportului dе сеrсеtarе şi еtiсa сеrсеtării ştiinţifiсе*. În: M. Popa, Mеtodologia сеrсеtării (notе dе сurs). Buсurеşti, 2016.

Sandu, A. *Dimеnsiuni еtiсе alе сomuniсării în postmodеrnitatе*. Iaşi: Еditura Lumеn, 2009.

Socaciu, E., Vică, C., Mihailov, E., Gibea, T., Mureșan ,V., Constantinescu, M. *Etică și integritate academică*. București: Editura Universității din București, 2018.

Suport de curs pentru disciplina: Scrierea academică. Universitatea ecologică din București. 2021-2022; Disponibil la adresa: <https://www.ueb.ro/drept/ebiblioteca/files%202022/SCRIERE%20ACADEMICA.pdf> (accesat 17.08.23).

Șarpe, D., Popescu, D., Neagu, A., Ciucur, V. *Standarde de integritate în învățământul universitar.* București, 2011. Disponibil la adresa: <http://old.uefiscdi.ro/Upload/27963931-6eb6-4a07-9e75-078a20de12b9.pdf> (accesat 20.08.23).

Șercan, E. *Deontologie academică. Ghid practic.* Bucureşti : Editura Universităţii din Bucureşti, 2017

Ungureanu E. *Plagia(to)rismul în epoca internetului: 10 sugestii de evitare.* Institutul de Filologie al AȘM, pp. 281-286; Disponibil la adresa: <https://ibn.idsi.md/sites/default/files/imag_file/281-286-bun.pdf> (accesat 16.08.23).